Ferdinand Písecký

**Ferdinand Písecký** (pseud. Jiří Mařín; * 25. november 1879, Praha-Žižkov – † 25. október 1934, Bratislava, pochovaný v Modre) bol český pedagóg a publicista pôsobiaci na Slovensku, pobočník generála M. R. Štefánika, autor čítaniek a divadelných hier.

## Život a kariéra
Po skončení strednej školy pracoval krátky čas ako dopravný elév železničnej služby v Bosne, potom študoval na Filozofickej fakulte Karlovej univerzity v Prahe. Bol profesorom strednej školy v Prahe a učiteľských ústavov v Příbore a Jičíne. Po vypuknutí 1. svetovej vojny prešiel na jeseň 1914 na ruskú stranu. Ako legionár pôsobil v Astracháni a Caricyne, neskôr pri juhoslovanskej divízii v Odese, neskôr bol pridelený k srbskému veľvyslanectvu v Petrohrade. V roku 1916 bol vyslaný ako kuriér do Londýna k T. G. Masarykovi. V roku 1918 ako kapitán a pobočník generála M. R. Štefánika založil v Japonsku kanceláriu Československej národnej rady. Po vzniku Československej republiky (ČSR) rokoval so zástupcami Podkarpatskej Rusi o jej pripojení k ČSR.

Od marca 1919 bol riaditeľom Učiteľského ústavu v Modre, v rokoch 19261929 krajinským školským inšpektorom pre učiteľské ústavy na Slovensku, v rokoch 19291932 vládnym radcom a v rokoch 19321934 bol prednostom referátu Ministerstva školstva a národnej osvety v Bratislave.

Bol členom pedagogickej spoločnosti slovenskej, najprv podpredsedom, potom predsedom. Je nositeľom Československého vojnového kríža (1918), Československej rev. medaily, Československej medaily za víťazstvo, francúzskeho Radu čestnej légie a talianskeho vojnového kríža.

## Publicistická činnosť

Bol predstaviteľom centralistickej školskej politiky na Slovensku v duchu oficiálneho čechoslovakizmu, organizátorom pedagogického a kultúrneho života medzi učiteľmi. Ako autor spolupracoval na zostavovaní slovenských čítaniek pre učiteľské ústavy. Bol autorom divadelných hier pre mládež, básnických zbierok a spomienkových próz. Bol redaktor edícií *Knižnica našej školy*, *Papršteky* a *Divadelná knižnica slovenskej mládeže*. Bol spoluzakladateľom pedagogického časopisu *Naša škola*, bol iniciátorom časopisu *Úsmev* a *Mladý život*, redigoval detský časopis *Slovenské jaro*.

V rozsiahlej publicistickej činnosti sa zameriaval na metodiku vyučovania a dejiny pedagogiky, biografické príspevky o československých pedagógoch, na aktuality kultúrneho, politického a spoločenského života, zapojil sa do diskusie o reforme školstva a slovenského pravopisu. Uverejňoval v časopisoch Legionár, Ľudová politika, Národná škola slovenská, Naša škola, Politika, Slovenská škola, Slovenský denník, Slovenský učiteľ a i.

## Dielo
* učebnice
** Přehledné dějiny české literatury staré a střední doby, 1908
** Přehledné dějiny české literatury doby nové, 1911
** Čítanka pre slovenské ústavy učiteľské 1-2, 19271932
* poézia
** Pod mrakem, 1917
** Když tekla krev, 1919
** Za mrtvým rekem, 1920
* divadelné hry
** Spodní proud, 1913
** Krev není voda, 1920
** Nám, nám narodil sa, 1921
* spomienkové prózy
** Za naším vodcom, 1925
** Generál M. R. Štefánik, 1929
** Hej, Slováci, 1933
** Sborník rozpomienok ruských legionárov Slovákov (s J. G. Tajovským), 1933
** M. R. Štefánik v mém deníku, 1934

## Dielo v elektronickej podobe
* ''Sborník rozpomienok ruských legionárov Slovákov''. Praha : Štát. nakl., typ. Universum Bratislava, 1933. 218 s. – dostupné v Digitálnej knižnici UKB
* ''Hej, Slováci! : hrsť rozpomienok slovenských legionárov''. [Bratislava]: Štátne nakladateľstvo, 1933. 122 s. – dostupné v Digitálnej knižnici UKB
* ''M. R. Štefánik v mém deníku''. Bratislava: EOS, 1934. 102 s. – dostupné v Digitálnej knižnici UKB
* ''Svetem za svobodou : osudy československého legionáře''. Praha: Ustr.Nakl.,knihkup.A Papir.Ucit.Cs.-Slovan, 1920. 201 s. – dostupné v Digitálnej knižnici UKB
* ''Věštci a proroci : z československých básníků nové doby.'' New York: Vyd. Čes. nár. sdruž. Slovenskou ligou a Českoslov. um. lit. klubem, 1918. 143 s. – dostupné v Digitálnej knižnici UKB
* ''Generál M. R. Štefánik''. Praha: Svaz národního osvobození, 1929. 154 s. – dostupné online v Digitálnej knižnici UKB

## Referencie

## Externé odkazy
* Texty diel Ferdinanda Píseckého na webe Zlatý fond denníka SME

## Zdroj
* PÍSECKÝ, Ferdinand. 

Kategória:Osobnosti z Prahy
Kategória:Slovenskí pedagógovia
Kategória:Českí pedagógovia
Kategória:Slovenskí publicisti
Kategória:Českí publicisti
Kategória:Slovenské vojenské osobnosti
Kategória:České vojenské osobnosti
Kategória:Slovenské osobnosti prvej svetovej vojny
Kategória:České osobnosti prvej svetovej vojny
Kategória:Slovenské osobnosti českého pôvodu
Kategória:Príslušníci česko-slovenských légií
Kategória:Absolventi Karlovej univerzity
Kategória:Nositelia Radu čestnej légie